**ויקיפדיה** הוא פזמון שנכתב על ידי הזמר חנן בן ארי והזמרת קרן פלס, והולחן ובוצע על ידיו. הסינגל הגיע למקום השני במצעד העברי השנתי לשנת תשע"ז (2017) בגלגלצ בשיתוף אתר וואלה!, למקום השלישי בתחנת כאן גימל וזכה בפרס אקו"ם לשיר השנה ל-שנת 2018.

רקע
---

השיר יצא כסינגל ב-28 במאי 2017 לאחר שבן ארי הוציא את אלבומו הראשון איזון וזכה להצלחה רבה. פרסומים בתקשורת הרבו להזכיר את הרקע ממנו הגיע, כזמר דתי שגדל בקרני שומרון.

תוכן השיר
---------

מילות השיר הן מחאה כנגד סטריאוטיפים ודעות קדומות הקיימות בציבור הישראלי כלפי קבוצות באוכלוסייה וכלפי חנן בן ארי עצמו. בהמשך השיר יוצא הזמר גם כנגד הסתה וסגידה לרייטינג.

השיר מציג בתחילתו טענה, לפיה לאנשים נוח יותר להיסחף אחרי הסטיגמות מאשר לחשוב: "הכל כבר מסודר לנו בראש מגירות מגירות, לא ניתן למציאות להפריע לנו לראות". הוא ממשיך ומתקומם נגד סטריאוטיפים בחברה, בין השאר על כך ששמאלנים מתויגים כבוגדים, ערבים כמחבלים, חרדים כשודדים, והמתנחלים כרוצחיו של יצחק רבין. בנוסף הוא יוצא נגד התפיסה בציבור לפיה כל תל אביב טבעונית וכל נתיבות מסורתית-עממית, וכן שהדתיים פרימיטיביים ודוחים כולם את טענות דרווין (אבולוציה).

בפזמון החוזר מבקש הדובר השר שלא למסגר אותו ולא לסכם אותו בוויקיפדיה, באופן שיחטא לאופיו האמיתי: "אני הכל, אני לא כלום, אור אין סוף לבוש בגוף, אז אל תכלאוני בשום כלוב". לאחר הפזמון החוזר מוסיף בן ארי כי מצידו, אפשר לכנותו דון קישוט ולשים על ראשו פרס וגיליוטינה בכיכר – על כך שהעז לקרוא תיגר על המוסכמות ולטעון שעבר זמנם של השדים, במעין קריאת "המלך הוא עירום".

הוא ממשיך ומתלונן על התפיסה שנוצרה כלפיו, ומבקש משומעיו למחוק ממוחם כל מה שידעו עליו עד היום, וכי הוא לא מתנחל, לא נציג של אלוהים ולא דוס שמדיר נשים. הוא גם לא מהווה גשר בין המגזרים – שהוא בכלל היה מעוניין שיישרפו, כך שהדעות הקדומות בנוגע למי שמשתייך אליהם ייעלמו, וכדי שלכל אדם יהיה סיכוי לכתוב את סיפור חייו בעצמו.

בחלק זה ניתנות דוגמאות נוספות לתפיסות סטריאוטיפיות קלישאתיות: כל המזרחיים מקופחים, החילונים הם כופרים, כל הנשים מתאימות רק למטבח, הרוסים אוהבים את סטלין, ומאחורי כל חבר הכנסת תמיד יש קופת שרציםהערך המילוני "קופת שרצים" באתר ויקימילון (שחיתות שלטונית). בסוף חלק זה משתמש הדובר ביסוד הומוריסטי של הקצנה על מנת להגחיך את האופן שבו סטריאוטיפים נוצרים, וטוען שכל האתיופים רצים, ואלה שלא, שרים עם רייכל.

את השיר מסיים בן ארי בתקוותו שעוד יבוא יום שבו לא יכלאוהו בשום כלוב, ובהכללה, שדעות קדומות יפסיקו להיות חלק מהדינמיקה החברתית הישראלית.

פרסום
-----

השיר הגיע ליותר מ-14 מיליון צפיות באתר יוטיוב נכון למרץ 2024. הוא הגיע למקום השני במצעד השירים העברי של גלגלצ ווואלה! בשנת 2017-תשע"ז, ולמקום השלישי במצעד השנתי של כאן ג' באותה השנה.

השיר הופיע בפסקול הפרק הראשון של הסדרה בני מצווה של כאן חינוכית שיצא לאור בנובמבר 2023.

ביקורת
------

בן ארי ספג ביקורת בציבור הדתי על אמירתו בשיר "אני לא נציג של אלוהים". עוד ביקורת ספג השיר על חוסר אמירה חזקה באף נושא מתוך רצון שלא לפגוע בקבוצות שונות באוכלוסייה.

מבקר המוזיקה יוסי חרסונסקי דירג את השיר בשלושה כוכבים וכינה אותו "מלודרמה מפוקפקת" ו"טקסט פופוליסטי צולע".
חוקר המוזיקה דודי פטימר הגדיר את השיר "פאר היצירה באלבום", וכתב כי הוא שיר מבריק המתמצת את הישראליות.

קישורים חיצוניים
----------------

* אקורדי השיר "ויקיפדיה" באתר Tab4u
* סרטון השיר "ויקיפדיה" באתר יוטיוב
* מילות השיר "ויקיפדיה" באתר שירונט
* mako מוזיקה, ‏חנן בן ארי - ויקיפדיה, באתר ‏מאקו‏, 28 במאי 2017
* דודי פטימר, תותים עם שמנת: איך זה נשמע כשקרן פלס חוברת לחנן בן ארי?, באתר nana10‏, 29 במאי 2017
* איריס קול, 'ויקיפדיה' זה נושא לשיר? באתר רדיו ללא הפסקה, ביוני 2017

הערות שוליים
------------

1. ↑  המצעד השנתי, באתר כאן גימל
2. ↑  מיה אשרי, חנן יובל ואהוד בנאי יקבלו פרס אקו"ם על מפעל חיים, באתר הארץ, 25 באפריל 2018
3. ↑  בן עופר,
 רוק בבית הכנסת: המתנחל לשעבר שהפך ליקיר המיינסטרים הישראלי, באתר xnet‏, 15 ביוני 2015
4. ↑  אתר למנויים בלבד אלון עידן, האם החיים שלנו תותים?, באתר הארץ, 17 במרץ 2016
5. ↑  יהודה לוינגר, למה "החיים שלנו תותים" של חנן בן ארי לא הושמע בתחנות החרדיות?, באתר כיכר השבת, 11 באפריל 2016
6. ↑  מילות השיר "ויקיפדיה", באתר שירונט
7. ↑  התייחסות מכלילה לכך:
AFP, ההסבר המדעי: למה אפריקאים רצים מהר יותר?, באתר ynet, 13 ביולי 2010
8. ↑  ששילב בפרויקט שלו מוזיקאים, שרובם יוצאי אתיופיה
9. ↑   חנן בן ארי - ויקיפדיה (קליפ רשמי) Hanan Ben Ari, סרטון בערוץ "Hanan Ben Ari Official חנן בן ארי הערוץ הרשמי", באתר יוטיוב (אורך: 03:36)
10. ↑  וואלה! תרבות‏, מנצ'י נצ' עד עומר אדם, מעדן בן זקן עד סטטיק ובן אל: הרגעים הגדולים של המצעד השנתי, באתר וואלה!‏, 19 בספטמבר 2017
11. ↑  המצעד השנתי, באתר כאן – תאגיד השידור הישראלי
12. ↑  בני מצווה פרק 1 באתר כאן חינוכית.
13. ↑  חנן בן ארי הודף את הביקורת נגדו, באתר ערוץ 7, 1 ביוני 2017
14. ↑  אוריין רייס, השיר ויקיפדיה של חנן בן ארי לא אומר את האמת האבסולוטית, באתר Hidabroot, ‏3 במאי 2017
15. ↑  חנן בן ארי – ויקיפדיה, ביקורת באתר "חרסונסקי מיוסיק"
16. ↑  דודי פטימר, ‏חנן בן ארי חצה את מכשול האלבום השני והפך למכונת להיטים, באתר מעריב אונליין, 27 במאי 2018

| חנן בן ארי |
| --- |
| דיסקוגרפיה • שירים |
| אלבומי אולפן | איזון • לא לבד • יש כאן יותר מזה |
| אלבומי הופעה | Live 2022 |
| סינגלים | "ממך עד אליי" • "איזון" • "אמא אם הייתי" • "אדון הסליחות" • "החיים שלנו תותים" • "למה לנו לרדוף" • "לא לבד" • "תודה שאת" • "על משכבי" • "ויקיפדיה" • "מה אתה רוצה ממני" • "בשורות טובות" • "אלוף העולם" • "דור" • "שמש" • "אם תרצי" • "געגועים לבני אדם" • "שבורי לב" • "אמן על הילדים" • "חולם כמו יוסף" • "מקום" • "בסוף זה הלחן" • "חנניה" • "אלא בי" • "עטלף עיוור" • "מולדת" |
| שירים נוספים | "לילה טוב שון" • "חוץ מכדורגל" |
| ערכים קשורים | הרצל בן ארי • NMC • יוניסל |